Prose 91 - Burburtia
“Sapulem dagiti sungbat iti puseg ti baybay”
a kas ti perlas a naibingas kadagiti nakaungap a kabibi
gamengda a maiyaon, dalusan ken pasilengen.
Pinagbukkualnak! Wen binaonnak ama!
“Sapulem ti ubbog kadagiti agringringngat a daga”
addanto danum a pumsuak iti tiempo ti igaaw
agasdanto iti tunggal pannakawaw.
Pinagkalinak! Wen binaonnak ama!
“Sapulem ti aglaplapusanan a balitok”
ti katukad ti aglatlati a landok
asaen iti pudot kadagiti tumrem a ling-et.
Sarwagam! Wen binaonnak ama!
“Tiliwem dagiti nakanganga nga ikan”
a kas ti gasat a nakasaang
gammatan no tumpaw sakbay a lumned iti langalang.
Sippawem! Wen binaonnak ama!
“Tayaem dagiti binukel ti tudo”
kas ti gundaway nga agdadarandan
ubunem, singdanan agingga a dumardarang.
Pasgedam! Wen binaonak ama!
“Gangtam ti sinulbong iti tengnga ti law-ang”
Bagnosmonto’t pannakigubal no maiyaw-awan
Dana nga inka maasakan.
Binatukko, binukkualko, kinalik, sinarwagak, sinippawko, pinasgedak
Ama tinungpalko ida
Ngem aduda latta diak pay maibaga
Ti biag gayam kasla burburtia.
©august 8, 2006, jake f. ilac, signal village, taguig city
som_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn kab_Latn ilo_Latn ilo_Latn ilo_Latn tgl_Latn ilo_Latn ilo_Latn ilo_Latn eng_Latn